Indrė Pliuškytė-Zalieckienė

**Indrė Pliuškytė-Zalieckienė (Indrė Zalieckienė)** (g. 1978 m. lapkričio 14 d. Klaipėdoje) – poetė, iliustruotoja, dainų tekstų autorė. 

## Biografija
Gimė ir užaugo Klaipėdoje. Eilėraščius pradėjo rašyti mokykloje, jie publikuoti žurnale „Skautų aidas“ (1991 m.), dienraštyje „Klaipėda“ (1991 m.), rinkinyje „Tą baisiąją naktį“  (1991 m.). Studijavo Klaipėdos universitete, 2001 m. įgijo ekonomikos specialybę, 2003 m. pelnė verslo vadybos magistro laipsnį. 2007-2008 m. studijavo grafinį dizainą Vilniaus statybos ir dizaino kolegijoje (dabartinė Vilniaus technologijų ir dizaino kolegija) 

1996-2001 m. dirbo dienraštyje Klaipėda. Nuo 2001 m. dirbo pagal specialybę įvairiose tarptautinėse kompanijose.

2019 m. parašė ir iliustravo knygą „Kapt kapt kapt“, kuri laimėjo Lietuvos nacionalinės Martyno Mažvydo bibliotekos paskelbtą Pirmosios knygos konkursą ir 2020 m. buvo apdovanota A. Liobytės premija „už mažiausiųjų skaitytojų pajautimą, vaizdo ir žodžio žaismę, taisyklingą eilėdarą, savo paprastumu žavų knygos pasaulį, skatinantį ieškoti, stebėtis ir atrasti skaitymo džiaugsmą vis iš naujo“. Nuo 2021 m. drauge su ankstyvojo skaitymo projekto „Knygų startas“ lauknešėliais dovanojama kiekvienam Lietuvos naujagimiui. Projektą įgyvendina Lietuvos Respublikos kultūros ministerija ir Lietuvos nacionalinė Martyno Mažvydo biblioteka. Dalyvavo rengiant praktines užsiėmimų su vaikais bibliotekose rekomendacijas pagal „Kapt kapt kapt“

Nuo 2020 m. išleido šešias eilėraščių vaikams knygas, vieną spalvinimo knygelę. Nuo 2023 m. pradėjo rašyti tekstus dainoms, bendradarbiavo su kompozitoriumi Gediminu Zujumi, LRT Vaikų ir jaunimo turinio skyriumi .    

Nuolat dalyvauja vaikų literatūros renginiuose Lietuvoje bei užsienyje: vaikų literatūros festivaliuose „Nuotykiai tęsiasi“, „Vaikų knygų sala“, tarptautiniame vaikų literatūros festivalyje Liuksemburge „Book ON!“. 2022 m. spalio 3 d. Lietuvos Respublikos kultūros ministerija suteikė Meno kūrėjo statusą. 2023 m. Lietuvos kultūros taryba suteikė individualią stipendiją kūrybai. Tarptautinės vaikų ir jaunimo literatūros asociacijos (IBBY) Lietuvos skyriaus narė, nuo 2025 m. – valdybos narė. Lietuvos rašytojų sąjungos narė – nuo 2025 metų.     

2025 m. pelnė P. Mašioto premiją už geriausią grožinę lietuvių rašytojo knygą vaikams ir paaugliams (eilėraščių rinkinys „Neatlikau namų darbų“).     

## Bibliografija
„Kapt kapt kapt“ (eiliuota paveikslėlių knyga 0-3 m. vaikams). – Vilnius: Lietuvos nacionalinė M. Mažvydo biblioteka, 2020, 2022, 2023. A. Liobytės premija už reikšmingiausią metų debiutą. 

„Kapt kapt kapt mieste“ (eiliuota paveikslėlių knyga 0-3 m. vaikams). – Vilnius: Alma littera, 2020, 2023.

„Miestas laukia spalvų“ (spalvinimo knygelė 2-4 m. vaikams). – Vilnius: Alma littera, 2021.

„Kaip sutramdyti žvėryną?“ (eilėraščių rinkinys 4-9 m. vaikams). – Vilnius: Alma littera, 2021. Išrinkta geriausia 2021 metų knyga vaikams.

„Abėcėlė virtuvėje“ (eiliuota istorija 3-7 m. vaikams). – Vilnius: Alma littera, 2023. Įtraukta į vertingų 2023 m. knygų vaikams dešimtuką.

„Bz bz bzt namuose“ (eiliuota paveikslėlių knyga 0-3 m. vaikams). – Vilnius: Alma littera, 2024.

„Neatlikau namų darbų“ (eilėraščių rinkinys vaikams nuo 7 m.) – Vilnius:Alma littera, 2024. P. Mašioto premija už geriausią 2024 m. grožinę knygą vaikams ir paaugliams.

## Premijos, apdovanojimai, įvertinimai
2019 m. – I vieta Lietuvos nacionalinės Martyno Mažvydo bibliotekos Pirmosios knygos konkurse (už knygą „Kapt kapt kapt“).

2020 m. knygos „Kapt kapt kapt“ ir „Kapt kapt kapt mieste“ įtrauktos į Lietuvos kultūros instituto geriausių lietuviškų knygų vaikams katalogą „Best Lithuanian books for Children and Young Adults 2019-2020“.

2021 m. – A. Liobytės premija už reikšmingiausią debiutą vaikų literatūroje 2020 m. (už knygą „Kapt kapt kapt“).

2022 m. knyga „Kaip sutramdyti žvėryną?“ įtraukta į Lietuvos kultūros instituto geriausių lietuviškų vaikiškų knygų katalogą anglų kalba „Best Lithuanian books for Children and Young Adults 2020-2021“.

I vieta vaikų knygų kategorijoje akcijoje „Metų knygos rinkimai 2021“ (už knygą „Kaip sutramdyti žvėryną?“).

„Metų knygos rinkimų 2023“ komisija knygą „Abėcėlė virtuvėje“ įtraukė į vertingiausių knygų vaikams dešimtuką.. 

„Metų knygos rinkimų 2024“ komisija knygą „Neatlikau namų darbų“ įtraukė į ilgąjį nominantų sąrašą.  

2025 m. – P. Mašioto premija už geriausią grožinę lietuvių rašytojo knygą vaikams ir paaugliams (knyga „Neatlikau namų darbų“). „Už atgaivintą mokyklinę vaikų poezijos tematiką, už smagų šiuolaikinio pradinuko gyvenimo ir mąstymo perteikimą, už gebėjimą vaikus sužavėti poezija“

2025 m. knygos „Bz bz bzt namuose“ ir „Neatlikau namų darbų“ įtrauktos į Lietuvos kultūros instituto geriausių lietuviškų vaikiškų knygų katalogą anglų kalba „Best Lithuanian books for Children and Young Adults 2024“.   

## Nuorodos
Kęstutis Urba. Skaitytojo pradžia. ''Žurnalas „Rubinaitis“, 2020 Nr. 4 (96)'' 

Antanas Šimkus. Kai morkai negali įsakyti (2021 m. lietuvių vaikų poezija). ''Žurnalas „Rubinaitis“, 2022 Nr. 1 (101)''

Paskelbti akcijos „Metų knygos rinkimai 2021“ nominantai. ibbylietuva.lt. 2022 02 25

Roma Kišūnaitė. 2023 m. vaikų ir paauglių knygos. ''Žurnalas „Rubinaitis“ 2024 Nr. 1–2 (109–110)''

## Šaltiniai